**Frumusețea clipei**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frumusețea clipei

...

Nu te opri o clipă, trăiește mai departe,

Cu fiecare clipă viața să-ți dezmierzi,

Din viața trecătoare, o clipă să nu pierzi,

A vieții veșnicie e doar acolo-n moarte!

...

Ca ultima de-o ai, trăiește orice clipă,

Că doar o clipă-i timpul acestui univers,

Un gând care răsare și-apoi dispare, șters,

O singură zvâcnire, un fulger care țipă!

...

Trăiește numai clipa ce-o întâlnești pe drum,

Nu trăi în spate, nu trăi-nainte,

Că dincolo de vise, de gânduri și cuvinte,

Nu ieri trăiești nici mâine, ci trăiești acum!

...

De timpul vieții tale să nu faci risipă,

În fiecare clipă viața să-ți trăiești,

Când vei pleca, acolo ai să-ți amintești,

Că-ntreagă viața ta a fost un vis de-o clipă!

...

Să nu lăsăm iubito, nicio clipă goală,

Pe toate să le umplem cu iubirea noastră,

Să ne iubim iubito, privește pe fereastră,

Să ne iubim iubito, afară-i primăvară!

(Soției, de 1 Martie)